Up-136/95
Datum: 1995-12-19T00:00:00.000+01:00
ecli: ECLI:SI:USRS:1995:Up.136.95
vrsta: drugi akti
zadeva: ustavna pritožba
objavljeno: Neobjavljeno | 19.12.1995
dokument: US17644
akt: Postopek za preizkus ustavne pritožbe M.J. zoper sklep Višjega sodišča v Ljubljani št. Kp 352/95 z dne 28/4-1995 v zvezi s sklepom Okrožnega sodišča v Ljubljani št. IK 90/95 z dne 20/4-1995
resitev: ustavitev
izrek: Postopek za preizkus ustavne pritožbe M.J. zoper sklep Višjega sodišča v Ljubljani v zvezi s sklepom Okrožnega sodišča v Ljubljani se ustavi.
stavek: Ustavno sodišče ustavi postopek o ustavni pritožbi, če vlagatelj ustavno pritožbo umakne.
odlocitev: sklep
geslo: Ustavitev postopka o ustavni pritožbi zaradi umika ustavne pritožbe.
podlaga: Zakon o Ustavnem sodišču, 52., 53., 6. čl.
datum_vloge: 1995-09-21T22:00:00.000Z
datum_odlocitve: 1995-12-18T23:00:00.000Z

# Up-136/95

19/12-1995

S K L E P

Ustavno sodišče je v postopku za preizkus ustavne pritožbe M.J. iz Lj. na seji senata dne 19712-1995

s k l e n i l o:

Postopek za preizkus ustavne pritožbe M.J. zoper sklep Višjega sodišča v Ljubljani št. Kp 352/95 z dne 28/4-1995 v zvezi s sklepom Okrožnega sodišča v Ljubljani št. IK 90/95 z dne 20/4-1995 se ustavi.

---

## O b r a z l o ž i t e v

Pritožnik je 21/9-1995 vložil ustavno pritožbo zoper v izreku tega sklepa navedeni sodni odločitvi, s katerima naj bi bil zoper pritožnika podaljšan pripor. Meni, da sta sodišči kršili njegove ustavne pravice v zvezi s trajanjem in odreditvijo pripora po 20. členu Ustave in predlaga, da Ustavno sodišče pripor odpravi.

Hkrati je pritožnik vložil tudi pobudo za oceno ustavnosti 201. člena Zakona o kazenskem postopku (Uradni list RS, št. 63/94; v nadljnjem besedilu: ZKP).

Ker pritožnik ustavni pritožbi ni priložil posamičnih pravnih aktov, ki jih izpodbija, niti ni izkazal, da je ustavno pritožbo vložil v zakonitem roku, je bil v skladu z določbami 52. in 53. člena Zakona o Ustavnem sodišču (uradni list RS, št. 15/94; v nadaljevanju: ZUstS) pozvan k dopolnitvi ustavne pritožbe, kakor tudi k dopolnitvi pobude glede izkazovanja pravnega interesa.

Pritožnik je na poziv Ustavnega sodišča odgovoril z navedbami, da šteje svojo ustavno pritožbo z dne 21/9-1995 kot neveljavno ter da vlaga novo ustavno pritožbo zoper novo odločitev sodišča o podaljšanju pripora. To izjavo pritožnika je Ustavno sodišče štelo kot umik ustavne pritožbe zoper v izreku tega sklepa navedana posamična pravna akta. Zato je na seji dne 7/12-1995 odločilo o tem, da se pobuda za oceno ustavnosti 201. člena ZKP izloči iz ustavne pritožbe in obravnava kot ločena zadeva, s tem sklepom pa odločilo o ustavitvi postopka za preizkus ustavne pritožbe.

Senat Ustavnega sodišča je ta sklep sprejel na podlagi 6. člena ZUstS v sestavi: predsednik dr. Boštjan M. Zupančič in člana dr. Peter Jambrek in dr. Janez Šinkovec. Sklep je sprejel soglasno.

Predsednik senata

dr. Boštjan M. Zupančič